 پئرس (ويب ڊيسڪ) ايراني عورت باڪسر صدف خادم ملڪ واپسيءَ جو ارادو ترڪ ڪري ڇڏيو آهي. سندس ايجنٽ ٻڌايو ته ايراني حڪومت طرفان صدف جا گرفتاري وارنٽ جاري ڪرڻ کانپوءِ هن اهڙو فيصلو ڪيو آهي پر تهران حڪومت ان دعويٰ کي رد ڪري ڇڏيو آهي. صدف ڇنڇر جي رات اولهه فرانس ۾ هڪ مقابلي ۾ فرانسيسي عورت باڪسر آني شووين کي شڪست ڏني هئي. ايراني باڪسنگ فيڊريشن جي سربراهه حسين سوري چيو آهي ته صدف جي گرفتاريءَ جون خبرون سعودي ميڊيا طرفان پکيڙيل افواهه آهن. واضح رهي ته ايران ۾ عورتن طرفان راندين ۾ حصو وٺڻ تي سخت پابنديون لاڳو آهن. گذريل ڪيترن ئي ڏهاڪن کانپوءِ تازو ايراني حڪومت عورتن لاءِ ڪجهه راندين ۾ لاڳو پابنديون نرم ڪيون آهن. ايران ۾ عورتن کي باڪسنگ جي به اجازت ڏني وئي آهي پر ان لاءِ اهو لازمي آهي ته عورت باڪسر جي ڪو هڪ عورت ئي هوندي ۽ مقابلي دوران هوءَ حجاب نه لاهيندي، جڏهن ته اڃا تائين ايران ۾ عورتن وچ ۾ باڪسنگ جو ڪو مقابلو ناهي ٿيو.  